Document ID: 32009D0357

ODLOČBA št. 357/2009/ES EVROPSKEGA PARLAMENTA IN SVETA
z dne 22. aprila 2009
o postopku za predhodni pregled in posvetovanje v zvezi z nekaterimi zakoni in drugimi predpisi, predlaganimi v državah članicah na področju prometa
(Kodificirana različica)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 71(1) Pogodbe,
ob upoštevanju predloga Komisije,
ob upoštevanju mnenja Evropskega ekonomsko-socialnega odbora (1),
po posvetovanju z Odborom regij,
v skladu s postopkom, določenim v členu 251 Pogodbe (2),
ob upoštevanju naslednjega:
(1)
Odločba Sveta z dne 21. marca 1962 o uvedbi postopka za predhodni pregled in posvetovanje v zvezi z nekaterimi zakoni in drugimi predpisi držav članic na področju prometa (3) je bila bistveno spremenjena (4). Zaradi jasnosti in racionalnosti bi bilo treba navedeno odločbo kodificirati.
(2)
Doseganje ciljev Pogodbe v okviru skupne prometne politike zahteva ohranjanje postopka za predhodni pregled in posvetovanje v zvezi z nekaterimi predpisi, ki jih želijo na področju prometa izdati države članice.
(3)
Tak postopek bo pomagal pri spodbujanju tesnega sodelovanja med državami članicami in Komisijo pri doseganju ciljev, zastavljenih v pogodbi, ter pomagal pri preprečevanju razlik v prometni politiki držav članic.
(4)
Tak postopek omogoča tudi postopno izvajanje skupne prometne politike -
SPREJELA NASLEDNJO ODLOČBO:
Člen 1
Vsaka država članica, ki predlaga sprejetje zakona ali drugega predpisa, ki se nanaša na prevoz po železnici, cesti ali celinskih plovnih poteh in lahko bistveno posega v izvajanje skupne prometne politike, mora o takem ukrepu pravočasno in pisno uradno obvestiti Komisijo in hkrati tudi druge države članice.
Člen 2
1. Komisija v dveh mesecih po prejemu uradnega obvestila iz člena 1 sporoči mnenje ali priporočilo zadevni državi članici in hkrati o tem obvesti druge države članice.
2. Vsaka država članica lahko Komisiji predloži svoje pripombe o teh ukrepih in hkrati o njih obvesti druge države članice.
3. Komisija se na zahtevo države članice ali po lastnem preudarku posvetuje o takem ukrepu z vsemi državami članicami. V primeru iz odstavka 4 se tako posvetovanje lahko opravi v dveh mesecih po dogodku.
4. Komisija lahko na zahtevo države članice skrajša ali, z njenim soglasjem, podaljša rok iz odstavka 1. Ta rok se skrajša na petnajst dni, če država članica izjavi, da je predlagani ukrep nujen. Komisija obvesti države članice o vsakem skrajšanju ali podaljšanju roka.
5. Država članica ne uveljavi zadevnega ukrepa do poteka roka iz odstavka 1 ali odstavka 4 ali dokler Komisija ne poda svojega mnenja ali priporočila, razen v nujnem primeru, ko mora država članica takoj ukrepati. V takem primeru država članica takoj obvesti Komisijo in v dveh mesecih po prejemu takega obvestila se izvede postopek po tem členu.
Člen 3
Odločba Sveta z dne 21. marca 1962 o uvedbi postopka za predhodni pregled in posvetovanje v zvezi z nekaterimi zakoni in drugimi predpisi držav članic na področju prometa, kakor je bila spremenjena z aktom iz Priloge I, se razveljavi.
Sklici na razveljavljeno odločbo se upoštevajo kot sklici na to odločbo in se berejo v skladu s korelacijsko tabelo v Prilogi II.
Člen 4
Ta odločba je naslovljena na države članice.
V Strasbourgu, 22. aprila 2009

Labels: 8
15